**ADDENDA AL CONVENI DE COOPERACIÓ HORITZONTAL ENTRE LA SINDICATURA DE COMPTES DE CATALUNYA I L’AGÈNCIA DE CIBERSEGURETAT DE CATALUNYA PER A L’ASSISTÈNCIA TÈCNICA I LA IMPLEMENTACIÓ DE MESURES DE CIBERSEGURETAT PER A LA CONSECUCIÓ CONJUNTA DE LES FUNCIONS PÚBLIQUES QUE TENEN ATRIBUÏDES**

A Barcelona, a data de signatura electrònica.

**REUNITS**

D’una banda, la **Sindicatura de Comptes de Catalunya**, representada per l’Il·lustre senyor Miquel Salazar Canalda, síndic major de la Sindicatura de Comptes de Catalunya, en virtut de les facultats que li confereix l’article 29 de la Llei 18/2010, del 7 de juny, de la Sindicatura de Comptes de Catalunya, amb NIF S5800001I (en endavant, “**Sindicatura**”).

De l’altra banda, la Sra. Laura Caballero Nadales, Directora General de l’**Agència de Ciberseguretat de Catalunya**, designada per acord del Govern de la Generalitat de Catalunya Acord GOV/1/2025, de 7 de gener, amb les competències que li són atribuïdes en virtut de la lletra l) de l’article 12.3 dels Estatuts de l’Agència, aprovats per Decret 223/2019 de 29 d’octubre, amb NIF Q0802270I (en endavant “**l’Agència**”).

L’Agència i Sindicatura podran ser denominades conjuntament com les “**Parts**” i individual i indistintament, quan correspongui, com la “**Part**”. Així mateix, el Conveni de cooperació horitzontal entre les Parts per a l’Assistència tècnica i la implementació de mesures de Ciberseguretat per a la consecució conjunta de les funcions públiques que tenen atribuïdes podrà ser denominat com el “**Conveni**”.

Ambdues Parts es reconeixen recíprocament competència per a subscriure la present “**Addenda**” al Conveni i, de comú acord i reconeixent-se plena capacitat per aquest acte, a tal efecte

**EXPOSEN**

1. En data 23 de juliol d’enguany les Parts, en el marc de les seves funcions i àmbits competencials i en virtut del que disposa l’article 31 de la Llei 9/2017, de Contractes del Sector Públic (LCSP), els articles 47 a 53 de la Llei 40/2015 de Regim Jurídic del Sector Públic i la Llei 26/2010, del 3 d’agost, de règim jurídic i de procediment de les administracions públiques de Catalunya, van signar un conveni de cooperació horitzontal que té per objecte la millora de la seguretat cibernètica de la Sindicatura davant de ciberamenaces.
2. En virtut del Pacte Segon del Conveni, l’Agència es compromet a donar suport a la Sindicatura en la millora contínua de les seves capacitats de prevenció, protecció, detecció i resposta davant incidents de seguretat. Concretament, en: (i) la col·laboració d’establiment i actualització d’un pla de seguretat; (ii) l’assessorament tècnic i de suport per la identificació de prioritats d’actuació; (iii) la resposta a ciberincidents i assistència tècnica i (iv) organització d’activitats de sensibilització i formació.

Per la seva banda, la Sindicatura es compromet, entre d’altres, a utilitzar les eines, plataformes, solucions, materials, informació i altres elements que posi a la seva disposició l’Agència, i proporcionar els mitjans tècnics i humans necessaris per a desplegar les prestacions de Ciberseguretat en els serveis de la Sindicatura.

1. De conformitat amb el Pacte Tercer, les actuacions en matèria de Ciberseguretat que prestarà l’Agència es divideixen en dues categories: (i) la governança i el desplegament del model de Ciberseguretat i (ii) les actuacions específiques de Ciberseguretat.

D’acord amb l’establert en aquest pacte tercer, dites actuacions específiques han de ser acordades per Addenda, la qual detallarà el contingut d’aquestes i establirà el cost concret de cadascuna.

En virtut de l’anterior, les dues parts acorden que la present “Addenda” estigui subjecte als següents

**PACTES**

**PRIMER.- ACTUACIONS ESPECÍFIQUES DE CIBERSEGURETAT**

En virtut del que disposa el pacte tercer del Conveni, a continuació es detallen les actuacions, i els costos concrets de cadascuna, que l’Agència de Ciberseguretat incorpora en el seu suport a les capacitats de prevenció, protecció, detecció i resposta davant incidents de seguretat de la Sindicatura:

* Desplegament del model de ciberseguretat: **fase 1**, **diagnòstic**.Identificació del grau actual de protecció respecte les principals amenaces aplicables. Per a això, s'executaran els següents treballs:
* Prova d’intrusió de seguretat exhaustiva per identificar les vulnerabilitats en les infraestructures de la Sindicatura de Comptes. Es realitzarà en modalitat ‘caixa gris’ seguint les principals metodologies reconegudes internacionalment. Inclouran com a mínim els següents grups de proves:
* Visibilitat i descobriment de xarxa i serveis.
* Identificació de ports i serveis de xarxa.
* Identificació i prova dels sistemes de protecció.
* Revisió de tecnologies i configuracions dels serveis.
* Password cracking.
* Testeig de tècniques de les principals amenaces de l’àmbit identificades per l’Agència.
* Explotació de les principals vulnerabilitats descobertes, evitant impacte al servei o a la seguretat de les dades.
* Realitzar una consultoria de seguretat(arquitectura, Esquema Nacional de Seguretat - ENS, còpies de seguretat, segmentació de xarxes, obsolescència, etc.) per avaluar el nivell de protecció existent i identificar les millores necessàries.

Com a resultat d’aquesta fase s’obtindrà un informe d’Anàlisi del grau d’exposició en vers les principals amenaces aplicables que inclourà la situació actual, les febleses identificades per la prova d’intrusió, així com el grau d’alineament a l’ENS.

* Desplegament del model de ciberseguretat: **fase 2**, **pla de seguretat**.Amb els resultats del diagnòstic de la fase 1, determinació del conjunt de projectes per reduir les febleses i aconseguir ser més resilient davant les amenaces (pla de seguretat).
* Desplegament del model de ciberseguretat: **fase 3, integració.** Desplegament dels processos i actuacionsassociades a la integració amb l’Agència de Ciberseguretat de Catalunya:
* Integració dels logs i alertes generades pels sistemes de ciberseguretat de l’entitat dins dels sistemes de registres i alertes (SIEM, SOAR, DWH) del servei d’operació de la seguretat (SOC) de l’Agència de Ciberseguretat de Catalunya.
* Definició del model de relació entre la Sindicatura de Comptes i l’Agència de Ciberseguretat.
* Desplegament del protocol de resposta davant de ciberincidents.
* Desplegament del model de ciberseguretat, **fase 4, serveis recurrents i auditoria interna de l’ENS.**
* Monitorització 24x7 dels logs i alertes generades pels sistemes de ciberseguretat de l’entitat i integrats durant la fase anterior.
* Resposta 24x7 en cas d’indici d’atac.
* Realització d’una auditoria interna de l’ENS per verificar el compliment dels sistemes i orientació de l’auditoria externa.
* Desplegament del model de ciberseguretat: **fase 5**, **certificació ENS**. Realització dels processos d’auditories de conformitat en l’ENS per a l’obtenció de la certificació corresponent, en relació als serveis i sistemes que es determinin.

La **planificació estimada** d'aquestes iniciatives està prevista per a poder executar la fase 1, 2 i 3 durant l'any 2025, i la fase 4 i 5 durant l'any 2026. L'auditoria interna de l’ENS (inclosa en fase 4) podrà planificar-se en qualsevol dels dos períodes (2025 o 2026), sempre que l'organització tingui disponibilitat i tingui preparada la documentació necessària per al procés d'auditoria.

Dites actuacions, i els seus costos associats, son acceptades per la Sindicatura, qui posarà a disposició de l’Agència de Ciberseguretat els mitjans tècnics i personals necessaris pel seu correcte desplegament.

**SEGON.- COMPROMÍS ECONÒMIC**

1. L’import total de les actuacions addicionals és de 67.692,13€. A continuació s’exposa el detall i justificació dels imports de cada actuació:

|  |  |  |
| --- | --- | --- |
| Iniciativa / servei | Perfil / Esforços\* / Ratio\*\* | Import total |
| *Fase1 (Diagnòstic)* | *Pentester / 160hs. / 62,92€* | *10.067,20€* |
| *Consultor / 160hs / 71,92€* | *11.507,20€* |
| *SUBTOTAL* | | ***21.574,40€*** |
| *Fase 2 (Pla de Seguretat)* | *Consultor / 120hs. / 71,92€* | *8.630,40€* |
| *SUBTOTAL* | | ***8.630,40€*** |
| *Fase 3 (Integració)* | *Enginyer de seguretat / 80hs / 71,99€* | *5.759,20€* |
| *SUBOTOTAL* | | ***5.759,20€*** |
| *Fase 4 (Serveis recurrents i Auditoria interna de l’ENS)* | *Expert en seguretat / 269hs / 69,09€*  *Auditor / 60 hs. / 66,66€*  *Cost eines i evolució* | *18.585,21€*  *3.999,60€*  *5.143,72€* |
| *SUBTOTAL* | | ***27.728,53€*** |
| *Fase 5 (Certificació)* | *Auditor / 60 hs. / 66,66€* | *3.999,60€* |
| *SUBTOTAL* | | ***3.999,60€*** |
| *TOTAL* | | ***67.692,13€*** |

*\* Els esforços estimats estan basats en la informació preliminar subministrada per l'entitat (recollida en el “qüestionari actuacions”) així com en l'experiència que té l'Agència de Ciberseguretat en l'execució dels serveis sol·licitats.*

*\*\* El preu hora de cada perfil son els imports de referència que té l’Agència de Ciberseguretat per aquest tipus de perfil, doncs es correspon amb la mitja ofertada per les companyies homologades en els acords marc de l’Agència de Ciberseguretat per serveis de consultoria, operacions i auditoria.*

1. **Reemborsament de costos:** Tal i com estableix el Pacte tercer del Conveni, es preveu el reemborsament dels costos derivats de les actuacions concretes que pugui dur a terme l’Agència de Ciberseguretat en l’àmbit de les seves funcions.

**TERCER.- CONDICIONS DE L’ADDENDA.**

Pel que respecta a la resta de condicions d’execució d’aquesta Addenda, son d’aplicació les estipulacions pactades en el Conveni.

\* \*

I en prova de conformitat, les Parts signen electrònicament el present Conveni, a un sol efecte, en el lloc i la data indicats.

Miquel Salazar Canalda

**Sindicatura de Comptes de Catalunya**

Laura Caballero Nadales

**Agència de Ciberseguretat de Catalunya**